
–	ob upoštevanju svojih prejšnjih resolucij o Iranu,
–	ob upoštevanju členov 150(5) in 136(4) Poslovnika,
A.	ker so se razmere na področju človekovih pravic v Iranu znatno poslabšale, saj se je število usmrtitev močno povečalo, samo v letu 2024 je bilo namreč usmrčenih 900 oseb, med katerimi so bile številne ženske, politični oporečniki in osebe, povezane s protesti, ki so jih sprožili umori Žine Mahse Amini;
B.	ker sta bila kurdski aktivistki, socialna delavka Pakhšan Azizi in zagovornica pravic žensk Verišeh Moradi, ki sta se borili proti Islamski državi v Kurdistanu, obsojeni na smrt zaradi „oboroženega upora proti državi“; ker jima je bilo onemogočeno pošteno sojenje ter sta bili mučeni in pridržani v samici;
C.	ker je iransko vrhovno sodišče januarja 2025 potrdilo smrtno kazen za Pakhšan Azizi in druge;
D.	ker je bilo v okviru širše iranske strategije diplomacije jemanja talcev v Iranu samovoljno pridržanih na desetine nedolžnih državljanov EU brez dostopa do poštenega sojenja;
1.	obsoja neomejeno zatiranje človekovih pravic s strani iranskega režima, zlasti napade na aktivistke; ostro obsoja smrtno kazen, izrečeno Pakhšan Azizi in Verišeh Moradi; zahteva, da Iran nemudoma in brezpogojno izpusti vse neupravičeno zaprte zagovornike človekovih pravic in politične zapornike, vključno s Pakhšan Azizi in Verišeh Moradi ter vsaj 56 drugimi političnimi zaporniki, ki čakajo na izvršitev smrtne kazni;
2.	ponovno odločno nasprotuje smrtni kazni in poziva iransko vlado, naj uvede takojšen moratorij za smrtno kazen in jo odpravi;
3.	poziva EU in njene države članice, naj povečajo podporo iranskim zagovornikom človekovih pravic, ter izraža polno podporo in solidarnost z Iranci, združenimi v gibanju Ženske, življenje in svoboda;
4.	poziva iranske oblasti, naj nemudoma izpustijo državljane EU, vključno z Olivierjem Grondeaujem, Cécile Kohler, Jacquesom Parizom in Ahmadrezo Djalalijem, jih varno vrnejo v domovino in umaknejo vse obtožbe proti njim; strogo obsoja iransko diplomacijo jemanja talcev; poziva EU in njene države članice, naj si skupaj prizadevajo za njihovo izpustitev;
5.	ostro obsoja umor Džamšida Šarmahda; poziva iranski islamski režim, naj zagotovi podrobne informacije o okoliščinah njegove smrti in naj se njegovi posmrtni ostanki nemudoma vrnejo njegovi družini;
6.	obsoja sistemsko zatiranje gibanj na področju človekovih pravic in preganjanje manjšin s strani iranskega režima, vključno s Kurdi, Baludži, kristjani, ki so preganjani po spreobrnitvi, in bahajci, ki se soočajo z etnično in versko diskriminacijo, aretacijami in kršitvami temeljnih pravic, namenjenimi utišanju nestrinjanja;
7.	ponovno poziva Svet, naj Islamsko revolucionarno gardo označi za teroristično organizacijo in razširi sankcije EU na vse odgovorne za kršitve človekovih pravic, vključno z vrhovnim voditeljem Alijem Hamenejem, predsednikom Masudom Pezeškianom, pravosodnim ministrom Gholamom Hoseinom Mohsenijem Ežeijem, generalnim tožilcem Mohamedom Movahedijem Azadom in sodnikom Imanom Afšarijem;
8.	poziva iranske oblasti, naj posebnemu poročevalcu OZN o razmerah na področju človekovih pravic v Iranu in misiji OZN za ugotavljanje dejstev omogočijo popoln in neoviran dostop do izvajanja njunih mandatov; poziva EU in države članice, naj v celoti podprejo misijo in podaljšanje njenega mandata; 
9.	ponovno poziva k večji finančni podpori za iransko civilno družbo;
10.	naroči svoji predsednici, naj to resolucijo posreduje Svetu, Komisiji, podpredsednici Komisije/visoki predstavnici Unije za zunanje zadeve, Islamski posvetovalni skupščini ter vrhovnemu vodji Islamske republike Iran.

